text: Hjemmehjælpere skal pleje cheferne
  14 juni 2011 kl. 14.38
  Hjemmehjælpere bruger tilsyneladende stadig mere tid på at skrive om, hvad de har lavet i stedet for at pleje ældre og handicappede.
  Fagforeningen FOA har regnet på indberetning fra kommunerne til Indenrigs- og sundhedsministeriet.
  Regnestykket viser, at plejepersonalet i halvdelen af de syd- og sønderjyske kommuner i 2009 brugte en mindre del af deres samlede arbejdstid på pleje end i 2007.
  I stedet brugte de tiden til at lave opgørelse over deres arbejdstid til deres chefer.
  - Jeg hører ofte fra vores medlemmer, at de skal registrere ting, bare fordi PDA?en kan, men de ved ikke, hvad oplysningerne skal bruges til, siger formanden for FOAs social- og sundhedssektor, Karen Stæhr.
  
  Bunden og toppen
  I Kolding Kommune brugte hjemmehjælperne 8,3 procent mindre af deres arbejdstid hos borgerne end to år før. I Vejen faldt den primære arbejdsindsats med 7,5 procent.
  - De ældre får ikke den hjælp, støtte og pleje, de har brug for, og medarbejderne får en stresset hverdag, hvor der ikke er tid til kerneopgaverne, konstaterer Karen Stæhr.
  Den anden halvdel af de syd- og sønderjyske kommuner har mere styr på hjemmeplejen.
  Vejle kommune er i front. Her gik 7,4 procent mere af arbejdstiden til at pleje og hjælpe borgerne i 2009 sammenlignet med 2007.
  